Video: Versorger uit op waarskuwing ná erge mishandeling van bejaarde‘n Skermskoot uit die video. Die verpleegster wat daarvan aangekla word dat sy ŉ 84-jarige kankerpasiënt in ŉ versorgingsoord in Oos-Londen aangerand en mishandel het, is op waarskuwing vrygelaat tot en met haar volgende hofverskyning op 5 Junie. Kapt. Mluleki Mbi, polisiewoordvoerder, het gesê ŉ aanklag van aanranding met die doel om ernstig te beseer is teen Ncediswa Mkenkcele aanhangig gemaak. Sy het sedert die voorval reeds twee keer in die Oos-Londen-landdroshof verskyn, maar die saak is by albei verskynings uitgestel vir verdere ondersoek. Mkenkcele is nie gevra om te pleit nie. Die mishandeling van Hope Shepherd, ŉ inwoner van die Lily Kirchmann-tehuis in dié stad, het aan die lig gekom toe haar dogter beeldmateriaal van ’n versteekte kamera aan die polisie oorhandig het. Carte Blanche het Sondag berig Shepherd se dogter, Bernice Robertson, het onraad vermoed aangesien haar ma heeltyd blou kneusplekke gehad het wat nie verduidelik kon word nie. As gevolg van Shepherd se keelkanker was sy nie in staat om te praat of te skryf nie. Robertson het toe ŉ kamera in haar ma se kamer versteek en later op die beeldmateriaal gesien hoe haar ma mishandel word. Op die onderstaande beeldmateriaal kan gesien word hoe Shepherd met ’n vuis in die gesig geslaan en geskop word. Carte Blanche het egter ook beeldmateriaal uitgesaai wat gewys het hoe Shepherd met ŉ reukweerder-blikkie teen die kop geslaan word, waarna die reukweerder in haar gesig en vermoedelik ook die gat in haar lugpyp gespuit word. Daar kan ook gesien word hoe Shepherd vir nagenoeg drie uur aan haar rolstoel aan die bed vasgemaak word. Volgens Daily Dispatch het die versorger onmiddellik bedank toe sy met die beeldmateriaal gekonfronteer is en is sy gevolglik nie dissiplinêr verhoor nie. Die berig beweer dit kos ongeveer R14 000 per maand vir ŉ pasiënt om in die Lily Kirchmann-tehuis versorg te word. Shepherd is intussen na ŉ ander versorgingsoord geskuif, het die koerant berig. WAARSKUWING: Die beeldmateriaal is grafies van aard en kan sensitiewe kykers ontstel: